3. ΑΠΟΦΑΣΗ ΥΠΟΥΡΓΟΥ ΕΘΝΙΚΗΣ ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ Αριθ. Φ.14.1/Β3/1034 της 12 Φεβρ./14 Μαρτ. 1986 (ΦΕΚ Β'  110) Σύσταση Επιτροπής Αθλητισμού Τριτοβάθμιας Εκπαίδευσης. Κυρώθηκε και από την έκδοσή της έχει ισχύ Νόμου από το εδάφ. ια της παρ. Β άρθρ. 7 Νόμ. 1674/1986 (ΦΕΚ Α' 203) (ανωτ. σελ. 30,28). Έχοντας υπόψη: 1.Το άρθρ. 70 παρ. 6 του Νόμ. 1566/85 (ΦΕΚ 167 Α'). 2.Την ανάγκη ρύθμισης θεμάτων που προέκυψαν κατά την εφαρμογή της αναφερόμενης διάταξης, αποφασίζουμε: Μετονομάζουμε την «Επιτροπή Αθλητισμού Ανωτάτων Εκπαιδευτικών Ιδρυμάτων» που συστήθηκε στο Υπουργείου Παιδείας με το άρθρ. 70 παρ. 6 του Νόμ. 1566/85 (ΦΕΚ 167 Α') σε «Επιτροπή Αθλητισμού Τριτοβάθμιας Εκπαίδευσης». Η επιτροπή οργανώνει και συντονίζει τις περιφερειακές και πανελλήνιες αθλητικές εκδηλώσεις μεταξύ τμημάτων Α.Ε.Ι., Τ.Ε.Ι., Παιδαγωγικών Ακαδημιών και Σχολών Νηπιαγωγών διετούς κύκλου σπουδών για όσο χρόνο αυτές λειτουργήσουν ακόμη. Έργο, επίσης, της επιτροπής είναι η οργάνωση και ο συντονισμός για συμμετοχή των φοιτητών Α.Ε.Ι., σπουδαστών Τ.Ε.Ι. Παιδαγωγικών Ακαδημιών και Σχολών Νηπιαγωγών διετούς κύκλου σπουδών, για όσο χρόνο αυτές λειτουργήσουν, σε διεθνείς αθλητικές εκδηλώσεις, ως και κάθε άλλη δραστηριότητα που προάγει τον Αθλητισμό στα αναφερόμενα Ιδρύματα. 2.Για την αντιμετώπιση των δαπανών λειτουργίας της επιτροπής και για την εκτέλεση του έργου που της έχει ανατεθεί με την απόφαση αυτή, αναγράφεται κάθε χρόνο σχετική πίστωση στον τακτικό προϋπολογισμό του Υπουργείου Εθνικής Παιδείας και Θρησκευμάτων σε ειδικό φορέα και στους αντίστοιχους κωδικούς αριθμούς. Στα μέλη της επιτροπής καταβάλλεται αποζημίωση και οδοιπορικά έξοδα μετακίνησης. Οι δαπάνες αυτές βαρύνουν τον προϋπολογισμό του Εκπαιδευτικού Ιδρύματος στο οποίο ανήκουν τα μέλη της Επιτροπής. Η απόφαση αυτή που θα κυρωθεί με νόμο, θα ισχύει από την έναρξη του ακαδημαϊκού έτους 1985-1986.

[Source: greek_legal_code_raptarchis | Tokens: 1721]